স্বাদু পানি
পৃথিবীতে প্রাপ্ত সকল ধরনের পানির মধ্যে লবণাক্ত পানির পরিমাণই সর্বাধিক। মহাসাগর, সাগর এবং ভূ-গর্ভস্থ পানিতে লবণাক্ততার পরিমাণ প্রায় ৯৭ শতাংশ। মাত্র ২.৫% থেকে ২.৭৫% পানি সুপেয় পানির মর্যাদা পেয়েছে। তন্মধ্যে আবার ১.৭৫% থেকে ২% বরফ, তুষার, হিমবাহে বিদ্যমান রয়েছে। ভূ-গর্ভস্থ পানির স্তর এবং মাটিতে ০.৭% থেকে ০.৮% মিষ্ট পানি রয়েছে। এছাড়াও, ০.০১ শতাংশেরও কম হ্রদ, নদী, খাল-বিল, জলাভূমিতে আছে। স্বাদুপানির ৮৭ শতাংশ হ্রদগুলোতেই বিদ্যমান। তন্মধ্যে - ২৯% আফ্রিকার হ্রদ, ২৩% রাশিয়ার বৈকাল হ্রদ এবং ১৪% বিশ্বের অন্যান্য হ্রদে রয়েছে। জলাশয়ের মাঝে পরিবেশের ভারসাম্য বজায় রক্ষার্থে নদ-নদীগুলোয় স্বল্প পরিমাণে সুপেয় পানি রয়েছে। এক্ষেত্রে আমাজন নদী অগ্রণী ভূমিকা পালন করছে। এছাড়াও, বায়ুমণ্ডলে ০.০৪% সুপেয় পানি বাষ্পাকারে ভাসমান অবস্থায় আছে। বিশ্বের অধিকাংশ স্বাদু পানিই হিমায়িত অবস্থায় বরফপ্রাচীরে আছে। অনেক দেশের এলাকাই সুপেয় পানির অভাবে গুরুতর সমস্যা ভুগছে, পরিবেশের ভারসাম্য নষ্টসহ মরুভূমি হয়ে যাচ্ছে।
পানি নিরাপত্তা
পৃথিবীতে অত্যন্ত সীমিত পরিমাণ নবায়নযোগ্য মিঠাপানি রয়েছে; যা জমে আছে বিভিন্ন জলস্তরে, পৃষ্ঠ পানি হিসেবে এবং বায়ুমন্ডলে। ব্যবহার্য পানির জন্য মহাসাগর যদিও একটি ভাল উৎস, তবে প্রচলিত পদ্ধতিতে এত বিপুল পরিমাণ লবণাক্ত পানিকে পানযোগ্য পানিতে পরিণত করা প্রায় অসম্ভব। এ কারণেই আমরা লবণাক্ত পানি থেকে অত্যন্ত অল্প পরিমাণ ব্যবহার্য পানি পেয়ে থাকি। তবে নানা ধরনের আধুনিক প্রযুক্তি, যেমন নোনাপানির গ্রীনহাউজ (সৌরশক্তি ব্যবহার করে সামুদ্রিক পানিকে লবণমুক্ত করে পানযোগ্য এবং কৃষিকাজে ব্যবহার উপযোগী করে তোলা) অত্যন্ত খরচসাপেক্ষ পন্থা।